RÅDETS RESOLUTION af 4. april 1995 om kultursamarbejde med de associerede lande i Central- og Østeuropa (95/C 247/02)

RÅDET FOR DEN EUROPÆISKE UNION,

som tager følgende i betragtning:

Ved Europaaftalerne oprettes der en associering mellem Det Europæiske Fællesskab og dets medlemsstater og følgende lande i Central- og Østeuropa: Polen, Ungarn, Den Tjekkiske Republik, Den Slovakiske Republik og Rumænien;

de konklusioner, der blev vedtaget af Det Europæiske Råd i København i juni 1993 og i Essen i december 1994, har bekræftet, at disse lande kan blive medlemmer af Den Europæiske Union;

deltagelsen af de associerede lande i Central- og Østeuropa i de EF-programmer, som de er interesseret i, er af stor betydning for deres integration i Unionen og senere tiltrædelse;

en forøgelse af den kulturelle udveksling og en fremhævelse af kulturarven i Central- og Østeuropa er vigtige opgaver for hele Europa;

oprettelsen af et sammenhængende, åbent og aktivt audiovisuelt marked med 600 mio. potentielle forbrugere er et vigtigt indsatsområde for Unionen, der vil imødekomme forventningerne i de associerede lande i Central- og Østeuropa;

de strukturerede forbindelser med de associerede lande i Central- og Østeuropa skal omfatte alle spørgsmål af fælles interesse og således også det kulturelle og audiovisuelle område,

TAGER TIL EFTERRETNING, at de associerede lande i Central- og Østeuropa deltager i visse EF-aktioner på kulturområdet (kulturfremstød, kulturarv, bøger og læsning) samt i projekter, der indgår i den reformproces, som de associerede lande allerede har påbegyndt;

MINDER OM vigtigheden i denne sammenhæng af såvel det bilaterale samarbejde på alle niveauer (offentligt og privat, nationalt, regionalt og lokalt) som det supplerende EF-samarbejde med de pågældende lande;

UNDERSTREGER i denne forbindelse betydningen af at udveksle oplysninger og af at udnytte resultaterne af spørgeskemaundersøgelsen vedrørende aktiviteter og programmer inden for det bilaterale samarbejde og EF-samarbejdet;

BEKRÆFTER PÅ NY, at det lægger vægt på at åbne EF-programmerne for de associerede lande i Central- og Østeuropa med henblik på disses tiltrædelse;

UNDERSTREGER, at PHARE-programmet spiller en vigtig rolle i forbindelse med at skabe gunstige vilkår for markedsøkonomisk tilpasning, og at det er nødvendigt i sammenhæng hermed at tage hensyn til kulturindustriens og den audiovisuelle industris interesse ud fra den prioritering, som partnerlandene har opstillet;

UNDERSTREGER, at Unionen i dialogen med hvert enkelt af landene i Central- og Østeuropa skal styrke den kulturelle dimension i samarbejdet;

KONSTATERER, at de associerede lande i Central- og Østeuropa lægger vægt på forpligtelsen til et samarbejde omkring navnlig følgende tre hovedemner:

1. udformning af juridiske, administrative og forvaltningsmæssige betingelser, der kan fremme udviklingen af aktiviteter og udveksling på det kulturelle og audiovisuelle område i disse lande

2. oprettelse af effektive distributionskredsløb inden for kulturindustrien, bl.a. bøger, plader og film

3. bevarelse, restaurering og fremhævelse af kulturarven;

OPFORDRER Kommissionen til som supplement til medlemsstaternes specifikke aktiviteter og på grundlag af en permanent dialog med de associerede lande i Central- og Østeuropa

- at lægge passende vægt på omstrukturering af kulturindustrierne og de audiovisuelle industrier samt distributionskredsløbene i de associerede lande i Central- og Østeuropa, når disse lande betragter sådanne aktiviteter som prioriterede, således at den kulturelle dimension i de aktiviteter, der støttes af PHARE-programmet, kan styrkes på en hensigtsmæssig måde

- snarest og på grundlag af associeringsaftalerne at udarbejde konkrete betingelser for, at de associerede lande i Central- og Østeuropa kan deltage i audiovisuelle og kulturelle aktioner med henblik på at få det størst mulige udbytte heraf og under hensyntagen til de eksisterende strukturer

- i den forbindelse og som led i de eksisterende programmer at overveje mulighederne for aktioner, der kan modsvare den prioritering, som partnerlandene har opstillet, under hensyntagen til de tre ovenfor definerede hovedemner

- i god tid at orientere Rådet og kulturministrene om de foreløbige retningslinjer og om resultaterne af møderne i Associeringsrådene med hensyn til finansielle bidrag fra de associerede lande i Central- og Østeuropa og Den Europæiske Union til EF-aktioner på kulturområdet

- i samråd med EBRD og EIB at indlede overvejelser om, hvilken finansiel overbygning der inden for rammerne af de eksisterende strukturer kan anvendes på kulturindustriernes finansieringsprojekter vedrørende navnlig audiovisuel distribution og bøger samt fremhævelse af kulturarven, og at aflægge rapport herom til Rådet

- endelig at tage hensyn til principperne og betragtningerne i denne resolution, navnlig i forbindelse med Associeringsrådenes drøftelser om åbning af EF-programmerne.